CELEX: 
Language: lv
Date: 2021-11-18 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz riska grupu sastāvu groza Eiropas Parlamenta un Padomes Regulu (ES) 2017/1938

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar Eiropas Parlamenta un Padomes Regulu (ES) 2017/1938 (2017. gada 25. oktobris) par gāzes piegādes drošības aizsardzības pasākumiem (“regula”)
                  1
                Savienībā ir izveidots gāzes piegādes drošības mehānisms, kura pamatā ir risku apzināšana un paredzēšana (“riskos balstīta pieeja”). Tiklīdz riski reģionālā un valsts līmenī ir apzināti un novērtēti, dalībvalstīm jāveic atbilstoši preventīvie pasākumi, ar ko samazina šo risku iestāšanās varbūtību, kā arī jāparedz ārkārtas pasākumi, kas gāzes piegādes traucējumu gadījumā ļautu minimizēt vai novērst to ietekmi. Šie pasākumi ir jāapraksta nacionālajos preventīvajos rīcības plānos un ārkārtas rīcības plānos (“nacionālie plāni”).
            
            
               Regulas pamatprincips ir solidāra reģionālā sadarbība. Korelēto risku kopīga novērtēšana reģionu līmenī padara riska novērtēšanu visaptverošāku un precīzāku un nodrošina, ka dalībvalstis ir labāk sagatavotas krīzēm. Turklāt, iestājoties ārkārtas situācijai, koordinēta un iepriekš saskaņota pieeja piegādes drošības jautājumā nodrošina saskanīgu atbildes reakciju, optimizē resursus, padara pasākumus iedarbīgākus un samazina risku, ka kaimiņos esošās dalībvalstis varētu izjust negatīvu blakusietekmi, ko varētu radīt tikai nacionāla līmeņa pasākumi.
            
            
               Lai strukturētu kopīgu riska novērtējumu sagatavošanu un atvieglotu reģionālo sadarbību, regulas I pielikumā ir identificētas trīspadsmit reģionālas riska grupas, kas sadalītas šādās četrās reģionālās kategorijās: austrumi, Ziemeļjūra, Ziemeļāfrika un dienvidaustrumi. Šīs riska grupas veido pamatu ciešākai reģionālai sadarbībai un ļauj vienoties par piemērotiem un iedarbīgiem pārrobežu pasākumiem visās attiecīgajās dalībvalstīs (gan riska grupās, gan ārpus tām) gar ārkārtas piegādes koridoriem.
            
            
               Riska grupas atspoguļo lielākos transnacionālos gāzes piegādes drošības riskus Savienībā; to sastāva pamatā ir galvenie gāzes piegādes avoti un maršruti. Katrā riska grupā ietilpst tās koridora dalībvalstis, kurām gāzes piegādes krīzes gadījumā var būt stratēģiska nozīme. Saskaņā ar Regulas 3. panta 8. punktu Komisija ir pilnvarota atjaunināt riska grupu sastāvu, lai atspoguļotu izmaiņas galvenajos transnacionālajos riskos.
            
            
               Regulas 7. panta 2. punktā noteikts, ka katras riska grupas dalībvalstis kopīgi novērtē visus relevantos riska faktorus, piemēram, dabas katastrofas, tehnoloģiskos, komerciālos, sociālos, politiskos un citus riskus, kas var izraisīt tāda nozīmīga transnacionāla piegādes drošības riska materializēšanos, attiecībā uz kuru riska grupa izveidota (“kopīgs riska novērtējums”).
            
            
               Lai reģionālā sadarbība būtu iespējama, 7. panta 2. punktā ir noteikts, ka katrā riska grupā dalībvalstīm ir jāvienojas par sadarbības mehānismu. Šis mehānisms ir jāizstrādā pietiekami savlaicīgi, lai varētu veikt kopīgo riska novērtēšanu un apspriest un vienoties par piemērotiem un iedarbīgiem pārrobežu pasākumiem, attiecībā uz kuriem jāsaņem katras attiecīgās dalībvalsts piekrišana un kuri ir jāiekļauj nacionālo plānu reģionālajās nodaļās.
            
            
               Kā paredzēts regulas 7. panta 1. punktā, 2017. gadā gāzes pārvades sistēmu operatoru Eiropas tīkls (ENTSOG) pirmo reizi veica Savienības mēroga simulāciju par gāzes piegādes un infrastruktūras traucējumu scenārijiem. Simulācijā tika apzināti un novērtēti gāzes ārkārtas piegādes koridori un apzinātas tās dalībvalstis, kuras identificētos riskus spētu novērst. Gāzes piegādes un infrastruktūras traucējumu scenārijus un simulācijas metodiku definēja ENTSOG sadarbībā ar Gāzes koordinācijas grupu. 
            
            
               ENTSOG pirmajā Savienības mēroga simulācijā apskatīja gāzes infrastruktūras, kas dažādajos gāzes koridoros bija ekspluatācijā 2017. gada 1. oktobrī. Šī pirmā Savienības mēroga gāzes piegādes un infrastruktūras traucējumu scenāriju simulācija bija sākumpunkts, lai sagatavotu pirmos kopīgos riska novērtējumus katrā riska grupā un nacionālos riska novērtējumus, kurus lielākā daļa dalībvalstu pabeidza 2019. un 2020. gadā. Šie riska novērtējumi savukārt veidoja pamatu preventīvajiem un ārkārtas pasākumiem, kas aprakstīti nacionālajos plānos (arī tos lielākā daļa dalībvalstu pabeidza 2019. un 2020. gadā).
            
            
               Pēc Gāzes koordinācijas grupas pieprasījuma ENTSOG 2020. gada oktobrī sagatavoja Savienības mēroga simulācijas papildinājumu, kurā apsvērta vairāku tādu nozīmīgu infrastruktūru ietekme uz piegādes drošību, kuras pa šo laiku nodotas ekspluatācijā Savienībā. Arī papildinājumā simulēti trīs traucējumu scenāriji, lai ņemtu vērā investīciju projektus, kas nodoti ekspluatācijā 2019. gadā, proti, “Baltic Connector”, kas savieno Somiju un Igauniju, un nodrošina jaunu gāzes importa jaudu no Krievijas caur Turciju (TurkStream2) uz Bulgāriju.
            
            
               Saskaņā ar regulu Savienības mēroga cikls “simulācija / kopīgie riska novērtējumi / nacionālie riska novērtējumi / nacionālie plāni” ir jāpārskata ik pēc četriem gadiem.
            
            
               ENTSOG Savienības mēroga simulācijā, kas jāpabeidz līdz 2021. gada novembrim, izmantotā metodika un pieņēmumi lielā mērā paliek tādi paši kā pirmajā simulācijā. Tomēr, mācoties no pieredzes, pārskatītajā Savienības mēroga simulācijā ir ņemti vērā tie projekti, kuri saskaņā ar plānu būs ekspluatācijā 2023. gada janvārī. Tādējādi simulācija pēc iespējas atspoguļos tādu ārkārtas gāzes koridoru konfigurāciju, kāda tā būs nākamo nacionālo plānu piemērošanas laikā (proti, konfigurāciju, kas saskaņā ar plānu būs izveidota, gatavojoties 2023./2024. gada ziemai). Relevantie projekti izvēlēti, balstoties uz tehniskajiem datiem, ko projektu virzītāji iesnieguši ENTSOG saistībā ar gaidāmā ENTSOG tīkla attīstības desmitgadu plāna sagatavošanu
                  2
               .
            
            
               Analīze par jaunajām lielajām gāzes infrastruktūrām, kas nodotas ekspluatācijā kopš 2017. gada, kā arī to infrastruktūru gaidāmā ietekme, kuras tiks nodotas ekspluatācijā turpmākajos mēnešos un līdz 2022. gada decembra beigām, rāda, ka ir pieejami jauni ārkārtas piegādes koridori, un tie, iespējams, ietekmēs ārkārtas gāzes plūsmas. Tajā pašā laikā jauni starpsavienotāji paplašina to dalībvalstu loku, kuras var palīdzēt novērst iespējamās atteices galvenajos gāzes piegādes maršrutos. 
            
            
               Tāpēc dažu riska grupu sastāvs, kas noteikts regulas I pielikumā, ir jāgroza, lai atspoguļotu lomu, ko dažos piegādes koridoros varētu spēlēt vēl dažas citas dalībvalstis, un lai šīs valstis varētu piedalīties attiecīgo riska grupu kopīgajos riska novērtējumos un reģionālo preventīvo un ārkārtas pasākumu kopīgā noteikšanā.
            
            
               No 2020. gada 1. februāra Apvienotā Karaliste vairs nav Eiropas Savienības dalībvalsts. Juridiskās noteiktības labad tā no dalībvalstu sarakstiem regulas I pielikumā būtu jāsvītro.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Gāzes koordinācijas grupa
                  3
                tika izveidota ar regulas 4. pantu, lai atvieglotu ar gāzes piegādes drošību saistīto pasākumu koordinēšanu. Tās sastāvā ir dalībvalstu, Energoregulatoru sadarbības aģentūras (ACER), ENTSOG, gāzes nozares un relevanto lietotāju pārstāvji
                  4
               .
            
            
               Saskaņā ar Regulas 4. panta 4. punktu Komisija drīkst sasaukt Gāzes koordinācijas grupu, aicinot piedalīties tikai dalībvalstu pārstāvjus.
            
         
         
            
               Jauno infrastruktūru ietekme uz esošajiem ārkārtas piegādes koridoriem, kas aplūkoti I pielikumā, tika apspriesta 2020. gadā trīs kārtējās Gāzes koordinācijas grupas sanāksmēs, kas notika sakarā ar diskusijām par ENTSOG pirmās Savienības mēroga piegādes un infrastruktūras traucējumu scenāriju simulācijas 2020. gada papildinājumu.
            
            
               2021. gada 6. maijā kārtējā Gāzes koordinācijas grupas sanāksmē tika prezentēti un apspriesti ENTSOG 2021. gada Savienības mēroga simulācijas metodika un pieņēmumi. Diskusijās līdztekus citiem metodikas aspektiem tika apspriesta to infrastruktūru iekļaušana simulācijā, kuras paredzēts nodot ekspluatācijā 2023. gadā, un šīs izvēles loģiskā ietekme uz riska grupu sastāvu. Komisijas dienesti iepazīstināja ar riska grupu atjaunināšanas procedūru un paredzamo grafiku. Pēc sanāksmes Gāzes koordinācijas grupai tika noteikts divu nedēļu termiņš, kurā varēja sniegt rakstiskus komentārus
                  5
               .
            
            
               Gāzes koordinācijas grupa 2021. gada 13. jūlijā, kā arī 2021. gada 19. augustā pa e-pastu saņēma riska grupu atjauninājuma projektu
                  6
               , kam bija pievienots uzaicinājums pieteikties uz ierobežotas dalības sanāksmi, izmantojot AGM lietotni.
            
            
               Par projektu četras nedēļas – no 2021. gada 20. jūlija līdz 2021. gada 17. augustam – sabiedrība varēja sniegt atsauksmes. Saņemtajos komentāros
                  7
                plānotās izmaiņas kopumā tika atbalstītas.
            
            
               Gāzes koordinācijas grupas sanāksme, kurā piedalījās tikai dalībvalstu pārstāvji un ENTSOG (novērotājas statusā), noritēja 2021. gada 2. septembrī tiešsaistes konferencē.
            
            
               Komisija pieņēma zināšanai komentārus no Vācijas, Ungārijas un Nīderlandes, kuri reģistrēti sanāksmes protokolā, un secināja, ka deleģētās regulas projekts kopumā tiek atbalstīts.
            
            
               Attiecībā uz Ungārijas dalību Balkānu grupā Komisija ņēma vērā informāciju, ka saskaņā ar prognozēm papildu reversās plūsmas jaudas projekts starpsavienojuma punktā starp Ungāriju un Rumāniju netiks pabeigts līdz 2023. gada janvārim.
            
            
               Par Gāzes koordinācijas grupas sanāksmēm, kurās šis deleģētā akta projekts tika apspriests, tika informēts Eiropas Parlaments un Padome, un tāpēc saskaņā ar 2016. gada Iestāžu nolīgumu par labāku likumdošanas procesu un tam pievienoto Kopējo vienošanos par deleģētajiem aktiem abas iestādes visus relevantos dokumentus saņēma vienlaikus ar dalībvalstu ekspertiem.
            
            
               3.DELEĢĒTĀ AKTA JURIDISKIE ASPEKTI
            
            
               Saskaņā ar regulas 3. panta 8. punktu Komisija ir pilnvarota pieņemt deleģētus aktus saskaņā ar 19. pantu (“Deleģēšanas īstenošana”), ar kuriem atjaunina I pielikumā minēto riska grupu sastāvu, grozot minēto pielikumu, lai atspoguļotu to, kā mainījušies nozīmīgi transnacionālie riski gāzes piegādes drošībai Savienībā, un šo izmaiņu ietekmi uz dalībvalstīm, ņemot vērā rezultātus, kas gūti Savienības mēroga gāzes piegādes un infrastruktūras traucējumu scenāriju simulācijā, ko veic ENTSOG saskaņā ar 7. panta 1. punktu. Pirms atjaunināšanas Komisija par atjauninājuma projektu 4. panta 4. punktā noteiktajā kārtībā apspriežas ar Gāzes koordinācijas grupu.
            
            
               Šīs deleģētās regulas mērķis ir grozīt regulas I pielikumu, vairākām riska grupām pievienojot atsevišķas dalībvalstis, lai ņemtu vērā jauno un plānoto gāzes infrastruktūru paredzamo ietekmi uz gāzes plūsmām relevantajos ārkārtas gāzes koridoros, kas definēti I pielikumā, kā arī minēto dalībvalstu iespējamo palīdzību piegādes traucējumu gadījumā minētajos koridoros, kā paskaidrots tālāk tekstā. Turklāt riska grupās jāizdara izmaiņas, lai atspoguļotu Apvienotās Karalistes izstāšanos no Eiropas Savienības.
            
            
               2019. gada decembrī darbību sāka projekts “Baltic Connector”, kas savieno Somijas un Igaunijas gāzes pārvades sistēmas, un tā ietekme tādu piegādes traucējumu gadījumā, kas skartu Ziemeļaustrumu grupu, jau tika analizēta ENTSOG pirmās Savienības mēroga simulācijas 2020. gada papildinājumā. Šī jaunā infrastruktūra ir iemesls, kāpēc Somija jāiekļauj “1.b) Baltkrievijas riska grupā”.
            
            
               Viena no galvenajām topošajām infrastruktūrām, kas ietekmēs dažu riska grupu sastāvu, ir projekts “Baltic Pipe”, kurā gāzi transportēs no Norvēģijas uz Dāniju (un Zviedriju) un pāri Baltijas jūrai uz Poliju. Paredzams, ka gāzes pārvade pa divvirzienu gāzes cauruļvadu starp Dāniju un Poliju sāksies 2022. gadā.
            
            
               Vēl viena svarīga gaidāmā infrastruktūra, kuras dēļ vajadzīgas izmaiņas, ir Polijas–Lietuvas gāzes cauruļvads (GIPL); šī divvirzienu gāzes infrastruktūra ir kopīgu interešu projekts (KIP), tā savienos Polijas un Lietuvas gāzes pārvades sistēmas, un paredzams, ka tā sāks darboties 2022. gada beigās. 
            
            
               Šo divu gaidāmo nozīmīgo infrastruktūru ietekme prasa izdarīt turpmāk izklāstītās izmaiņas.
            
            
               Attiecībā uz Austrumu gāzes piegādes riska grupām (I pielikuma 1. punkts): 
            
            
               a) Ukrainas riska grupai un b) Baltkrievijas riska grupai jāpievieno Dānija un Zviedrija;
            
            
               d) Ziemeļaustrumu riska grupai jāpievieno Čehija, Dānija, Vācija, Polija, Slovākija un Zviedrija.
            
            
               Attiecībā uz Ziemeļjūras gāzes piegādes riska grupām (I pielikuma 2. punkts): a) Norvēģijas riska grupai un c) Dānijas riska grupai jāpievieno Polija.
            
            
               Turklāt, ņemot vērā divvirzienu jaudu starp Rumāniju un Ungāriju, kas kopš 2020. gada novembra pieejama Csanádpalota starpsavienojuma punktā (KIP, kas saistīts ar “ROHUAT/BRUA” pārvades koridoru)
                  8
               , būtu lietderīgi Ungāriju pievienot Balkānu gāzes piegādes riska grupai. 
            
         
         
            
               Visbeidzot, pēc Apvienotās Karalistes izstāšanās no Eiropas Savienības no 2020. gada 1. februāra šī trešā valsts vairs neietilpst a) Norvēģijas riska grupā un d) Apvienotās Karalistes riska grupā. Lai to atspoguļotu, I pielikums ir jāgroza.
            
            
               Paredzams, ka šīm izmaiņām riska grupu sastāvā būs būtiska un pozitīva ietekme uz gāzes piegādes drošību Savienībā. Šīs izmaiņas ļaus riska grupu darbā iesaistīties lielākam skaitam dalībvalstu, kuras tām pievienotas. Šīm dalībvalstīm būs teikšana pār pārskatītajiem reģionālajiem sadarbības mehānismiem, un to ieguldījums palīdzēs uzlabot kopīgo riska novērtējumu kvalitāti un precizitāti. Lai gan dažām dalībvalstīm varētu rasties papildu administratīvais slogs, to neapšaubāmi atsver fakts, ka dalība papildu grupās nodrošinās lielāku gatavību un drošumu ārkārtas situācijās: praksē tas nozīmēs, ka pārskatītie kopīgie riska novērtējumi (kas jāpabeidz līdz 2022. gada oktobrim) būs reālistiskāki un precīzāki, jo tie atspoguļos visu to dalībvalstu perspektīvu, kuras 2023. gadā būs pievienotas attiecīgajam ārkārtas piegādes koridoram. Tas savukārt nāks par labu nacionālajiem riska novērtējumiem un nodrošinās stabilu pamatu nacionālo plānu sagatavošanai; plāni Komisijai paziņojami 2023. gada martā.
            
            
               Šis akts ietilpst to deleģēto pilnvaru tvērumā, kas Komisijai piešķirtas ar regulas 3. panta 8. punktu un 19. pantu, un tajā ir paredzēti vienīgi pasākumi, kas vajadzīgi, lai sasniegtu šo pilnvaru piešķiršanas mērķi.
            
            
               Ar šo deleģēto aktu tiek grozīti un aizstāti regulas noteikumi, tāpēc ir lietderīgi pieņemt deleģēto regulu.
            
            
               KOMISIJAS DELEĢĒTĀ REGULA (ES) …/..
            
            
               (18.11.2021)
            
            
               ar ko attiecībā uz riska grupu sastāvu groza Eiropas Parlamenta un Padomes Regulu (ES) 2017/1938
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2017/1938 (2017. gada 25. oktobris) par gāzes piegādes drošības aizsardzības pasākumiem un ar ko atceļ Regulu (ES) Nr. 994/2010
                  9
               , un jo īpaši tās 3. panta 8. punktu,
            
            
               tā kā:
            
            
               (1)Solidāra reģionālā sadarbība ir pamatprincips, uz kuru balstīts ar Regulu (ES) 2017/1938 izveidotais gāzes piegādes drošības mehānisms. Lai reģionālā sadarbība darbotos praksē, minētās regulas I pielikumā ir apzinātas trīspadsmit riska grupas, kas grupētas ap četriem galvenajiem gāzes ārkārtas piegādes koridoriem. Attiecībā uz katru riska grupu I pielikumā ir uzskaitītas tās dalībvalstis, kuras vai nu var skart piegādes traucējumi koridorā, vai kuras šādā gadījumā var spēlēt zināmu lomu, vai abējādi. Saskaņā ar Regulas (ES) 2017/1938 3. panta 8. punktu Komisija ir pilnvarota pieņemt deleģētos aktus, ar kuriem atjaunina minēto riska grupu sastāvu. 
            
            
               (2)Kopš Regulas (ES) 2017/1938 pieņemšanas darbību sākušas jaunas nozīmīgas gāzes infrastruktūras, un paredzams, ka turpmākajos mēnešos ekspluatācijā tiks nodotas vēl vairākas citas infrastruktūras. Šīs infrastruktūras veido jaunus ārkārtas piegādes koridorus. Tie arī ietekmē dalībvalstis, kuras var skart iespējama atteice galvenajos gāzes piegādes maršrutos vai kuras šādu atteici var palīdzēt novērst.
            
            
               (3)Saskaņā ar Regulas (ES) 2017/1938 7. panta 1. punktu gāzes pārvades sistēmu operatoru Eiropas tīklam (ENTSOG) līdz 2021. gada novembrim ir jāpārskata gāzes piegādes un infrastruktūras traucējumu scenāriju Savienības mēroga simulācija. Simulācijā tiks ņemts vērā tas, kā kopš 2017. gada attīstījušās Savienības gāzes infrastruktūras, un šo izmaiņu ietekme uz dažādajiem gāzes ārkārtas piegādes koridoriem. Simulācija arī aptvers visas gāzes infrastruktūras, kuras saskaņā ar plānu būs ekspluatācijā 2023. gada janvārī. 
            
            
               (4)Jauno un gaidāmo gāzes infrastruktūru ietekme uz ārkārtas gāzes koridoriem, kas atspoguļota ENTSOG Savienības mēroga simulācijās, rāda, ka ir vajadzība koriģēt riska grupu sastāvu. 
            
            
               (5)Jaunu gāzes infrastruktūru ietekme uz dažu riska grupu sastāvu tika apspriesta vairākās Gāzes koordinācijas grupas kārtējās sanāksmēs 2020. un 2021. gadā. Šā akta saturs tika apspriests Gāzes koordinācijas grupas sanāksmē, kur piedalījās tikai dalībvalstu pārstāvji un ENTSOG (novērotājas statusā).
            
            
               (6)No 2020. gada 1. februāra Apvienotā Karaliste vairs nav Savienības dalībvalsts. Juridiskās noteiktības labad tā no dalībvalstu sarakstiem Regulas (ES) 2017/1938 I pielikumā būtu jāsvītro.
            
            
               (7)Tāpēc Regula (ES) 2017/1938 būtu attiecīgi jāgroza,
            
            
                IR PIEŅĒMUSI ŠO REGULU.
            
            
               1. pants
            
         
         
            
               Regulas (ES) 2017/1938 I pielikumu aizstāj ar tekstu šīs regulas pielikumā.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 18.11.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 280, 28.10.2017., 1. lpp.
               
               
                  
                     (2)
                  
                        Saskaņā ar 8. panta 3. punkta b) apakšpunktu Eiropas Parlamenta un Padomes Regulā (EK) Nr. 715/2009 (2009. gada 13. jūlijs) par nosacījumiem attiecībā uz piekļuvi dabasgāzes pārvades tīkliem un par Regulas (EK) Nr. 1775/2005 atcelšanu (OV L 211, 14.8.2009., 36. lpp.) ENTSOG tīkla attīstības desmitgadu plānu izstrādā ik pēc diviem gadiem.
               
               
                  
                     (3)
                  
                        Ekspertu grupas reģistra numurs – X01096.
               
               
                  
                     (4)
                  
                        Ekspertu grupa pirmo reizi tika izveidota 2006. gadā; pašreizējais sastāvs izriet no Komisijas 2011. gada 11. augusta Lēmuma, ar ko izveido Gāzes koordinācijas grupas sastāvu un darbības noteikumus un atceļ Komisijas Lēmumu 2006/791/EK (OV C 236, 12.8.2011., 10. lpp.).
               
               
                  
                     (5)
                  
                        Rakstiskus komentārus iesniedza septiņas dalībvalstis.
               
               
                  
                     (6)
                  
                        Tas bija pievienots e-pasta vēstulei, kurā Eiropas Savienības pastāvīgo pārstāvniecību enerģētikas atašeji tika informēti par gaidāmo Gāzes koordinācijas grupas ierobežotas dalības sanāksmi un tika aicināti iecelt delegātus. E-pasta vēstules kopija tika nosūtīta arī dalībvalstu ierastajiem Gāzes koordinācijas grupas delegātiem.
               
               
                  
                     (7)
                  
                        Tika saņemtas piecas atbildes, ko iesniedza viens iedzīvotājs un četras nozares asociācijas.
               
               
                  
                     (8)
                  
                        Šā projekta pirmajā posmā tika nodrošināta jauda 1,75 mljrd. m³ gadā; paredzams, ka otrajā posmā jauda sasniegs 4,4 mljrd. m³ gadā.
               
               
                  
                     (9)
                  
                        OV L 280, 28.10.2017., 1. lpp.
               
            
      
    ---documentbreak--- 
      
         
         
            
               PIELIKUMS 
            
            
               “I PIELIKUMS
            
            
               Reģionālā sadarbība
            
            
               Dalībvalstu riska grupas, kas kalpo par pamatu sadarbībai risku sakarā, kā minēts 3. panta 7. punktā, ir šādas: 
            
            
               1. Austrumu gāzes piegādes riska grupas:  
            
            
               (a)Ukraina – Bulgārija, Čehija, Dānija, Vācija, Grieķija, Horvātija, Itālija, Luksemburga, Ungārija, Austrija, Polija, Rumānija, Slovēnija, Slovākija, Zviedrija; 
            
            
               (b)Baltkrievija – Beļģija, Čehija, Dānija, Vācija, Igaunija, Latvija, Lietuva, Luksemburga, Nīderlande, Polija, Slovākija, Somija, Zviedrija; 
            
            
               (c)Baltijas jūra – Beļģija, Čehija, Dānija, Vācija, Francija, Luksemburga, Nīderlande, Austrija, Slovākija, Zviedrija; 
            
            
               (d)Ziemeļaustrumi – Čehija, Dānija, Vācija, Igaunija, Latvija, Lietuva, Polija, Slovākija, Somija, Zviedrija; 
            
            
               (e)Balkāni – Bulgārija, Grieķija, Ungārija, Rumānija.
            
            
                
            
            
               2. Ziemeļjūras gāzes piegādes riska grupas: 
            
            
               (a)Norvēģija – Beļģija, Dānija, Vācija, Īrija, Spānija, Francija, Itālija, Luksemburga, Nīderlande, Polija, Portugāle, Zviedrija; 
            
            
               (b)Zemas siltumspējas gāze – Beļģija, Vācija, Francija, Nīderlande; 
            
            
               (c)Dānija – Dānija, Vācija, Luksemburga, Nīderlande, Polija, Zviedrija; 
            
            
               (d)Apvienotā Karaliste – Beļģija, Vācija, Īrija, Luksemburga, Nīderlande.
            
            
            
               3. Ziemeļāfrikas gāzes piegādes riska grupas: 
            
            
               (a)Alžīrija – Grieķija, Spānija, Francija, Horvātija, Itālija, Malta, Austrija, Portugāle, Slovēnija; 
            
         
         
            
               (b)Lībija – Horvātija, Itālija, Malta, Austrija, Slovēnija. 
            
            
            
               4. Dienvidaustrumu gāzes piegādes riska grupas: 
            
            
               (a)Dienvidu gāzes koridors – Kaspijas jūra – Bulgārija, Grieķija, Horvātija, Itālija, Ungārija, Malta, Austrija, Rumānija, Slovēnija, Slovākija; 
            
            
               (b)Vidusjūras austrumdaļa – Grieķija, Itālija, Kipra, Malta.”